นายสุวิน BEAUTY ลิ้นพลิ้ว!
เป็นที่น่าสนใจ กรณีบริษัท บิวตี้ คอมมูนิตี้ จำกัด (มหาชน) หรือ BEAUTY ประกาศเตรียมชงเรื่องเข้าบอร์ดเพื่อขออนุมัติ "ซื้อหุ้นคืน" ภายหลังราคาร่วงลงอย่างรุนแรง พร้อมกับศรัทธาที่นับวันยิ่งเบาบางลงทุกที
8 ก.ค. 2561

แฉทุกวันทันเกมหุ้น
เป็นที่น่าสนใจ กรณีบริษัท บิวตี้ คอมมูนิตี้ จำกัด (มหาชน) หรือ BEAUTY ประกาศเตรียมชงเรื่องเข้าบอร์ดเพื่อขออนุมัติ “ซื้อหุ้นคืน” ภายหลังราคาร่วงลงอย่างรุนแรง พร้อมกับศรัทธาที่นับวันยิ่งเบาบางลงทุกที
ราคาหุ้น BEAUTY เริ่มออกอาการง่อยเปลี้ยมาตั้งแต่ช่วงสิ้นเดือนเมษายนที่ผ่านมา จากเคยอยู่ที่ระดับกว่า 23 บาท ก็เริ่มทรุดตัวลดลงมาเรื่อย ๆ จนถึงขั้นเรียกว่า “หักหัวลง” จนทีมบริหารต้องตั้งโต๊ะเพื่อชี้แจงแถลงไขข้อสงสัยต่าง ๆ เมื่อวันที่ 4 กรกฎาคม ที่ผ่านมา
แน่นอน ว่าข้อมูลที่ถูกนำมาสาธยายผ่านปากผู้บริหาร นำโดย “นายสุวิน ไกรภูเบศ” ซีอีโอบริษัทฯ หนีไม่พ้นการปฏิเสธกระแสข่าวเชิงลบต่าง ๆ แต่มีไฮไลต์สำคัญตรงที่ออกมายอมรับว่า งบไตรมาส 2 ปีนี้ (2561) คงจะออกมาไม่ดีเหมือนกับที่เคยโฆษณาเอาไว้ก่อนหน้านี้
รวมถึงมีการระบุด้วยว่า จะพยายามรักษาอัตรากำไรสุทธิปีนี้เอาไว้ให้ได้ไม่ต่ำกว่า 20%
นี่คงเป็นฉนวนเหตุสำคัญที่ส่งผลให้ราคาหุ้นปรับตัวลดลงหนักหน่วงในภายหลัง จนทรุดลงไปติดระดับฟลอร์ในวันเดียวกัน และอีกกว่า 20% ในวันถัดมา เพราะเมื่อนำไปเทียบกับ Net Profit Margin ของปี 2560 นั่นหมายถึงธุรกิจของ BEAUTY กำลังเข้าสู่ช่วงชะลอตัวอย่างเป็นทางการในมุมมองของใครต่อหลายคน
การตั้งโต๊ะแถลงวันนั้น จบลงพร้อมกับอีกหนึ่งไคลแมกซ์เมื่อมีนักข่าวตั้งคำถามขึ้นไปบนเวทีว่า บริษัทฯ จะมีมาตรการเยียวยาผู้ถือหุ้นอย่างไร? และโดยเฉพาะที่ว่าจะมีการซื้อหุ้นคืนหรือไม่?
ก็คงต้องถือว่า คำตอบจากนายสุวินน่าจะทำให้ผู้ถือหุ้นจำนวนมากรู้สึกใจสลายได้ เพราะมีการตอกย้ำไว้อย่างชัดเจนว่า ตนไม่มีคำพูดหวานใดๆ มาปลอบใจใคร แต่จะตั้งใจบริหารกิจการให้ดีเท่านั้น
ไม่ต้องสงสัย! นั่นหมายถึงจะไม่มีการออกมาตรการเยียวยาอย่างไรทั้งสิ้น ซึ่งภายหลังนายสุวินก็ได้กล่าวย้ำว่า “ไม่มีนโยบายจะซื้อหุ้นคืนแต่อย่างใด”
ซึ่งราคาหุ้น BEAUTY ก็ซึมซับรับกับประเด็นนี้ในบัดดล โดยในวันเดียวกัน ราคาปรับตัวลดลง 3.90 บาท หรือลงไป 30% ด้วยมูลค่า 1.09 หมื่นล้านบาท และยังคงปรับตัวลงต่อเนื่องในวันที่ 5 กรกฎาคม อีก 1.90 บาท หรือราว 20.88% ด้วยมูลค่า 1.16 หมื่นล้านบาท
คงไม่ต้องถามถึงผู้ถือหุ้นรายย่อยและรายใหญ่บางราย เพราะป่อเต็กตึ๊งรายงานมาแล้วว่า “ตายทั้งคัน!”
แต่คงต้องมีการตั้งคำถามว่า แล้วใครคือผู้ได้ประโยชน์จากหายนะครั้งนี้?
น่าตั้งข้อสังเกตเป็นอย่างยิ่งสำหรับกรณีนี้ โดยเฉพาะเมื่อนายสุวิน ไม่ยอมปล่อยให้สถานการณ์เลวร้ายลงไปกว่าเดิม จากที่ราคาหุ้นทำท่าจะทรุดตัวลงอีกเป็นวันที่ 3 ติดต่อกัน ก็ได้มีการออก “ประกาศเถื่อน” เรื่องการซื้อหุ้นคืนใน “ช่วงระหว่างการซื้อขายภาคเช้า” ของวันที่ 6 กรกฎาคม
แน่นอน ประกาศเถื่อนที่ว่านี้จะไม่เถื่อนเลยแม้แต่น้อยหากมีการแจ้งข้อมูลอันมีสาระสำคัญเรื่องนี้กับทางตลาดหลักทรัพย์เสียก่อน ดังนั้นจึงถูกแขวนป้าย “H” ไปตามระเบียบ หลังมีข่าวออกมา
ขณะเดียวกัน เป็นที่น่าสนใจว่า เหตุใดนายสุวินถึงยืนยันด้วยท่าทีสุขุม จนอาจถึงขั้นเลือดเย็น เสมือนหนึ่งได้ไตร่ตรองมาเป็นอย่างดีแล้วว่า จะไม่มีการซื้อหุ้นคืนเป็นอันขาดในการแถลงวันที่ 4 กรกฎาคม ซึ่งมีทั้งนักวิเคราะห์ ผู้จัดการกองทุน และสื่อมวลชนร่วมร้อยชีวิตนั่งรอฟัง และพร้อมจะนำข้อมูลดังกล่าวไปเผยแพร่สู่สาธารณชนต่อไป
ต้องถือว่าซีอีโอรายนี้เป็นผู้มีปัญญาดี เพราะสามารถคิด และปรับเปลี่ยนการตัดสินใจได้อย่างรวดเร็ว ภายใน 2 วันเท่านั้น หรือแท้จริงแล้วนายสุวินอาจมองว่า ราคาหุ้น BEAUTY แพงจนเกินไป?
ไม่มีใครรู้แน่ชัด แต่ที่แน่ ๆ ราคาหุ้นก็ได้ปรับตัวลงอย่างสาสมโดยไม่จำเป็น ตามข้อมูลชุดแรกไปแล้ว และก็ไม่เป็นที่น่าผิดหวัง เพราะราคาหุ้นก็ดีดตัวกลับขึ้นมาได้บ้างแล้ว เมื่อวันศุกร์ที่ผ่านมา ภายหลังการประกาศข่าวเถื่อน และภายหลังจากผู้ถือหุ้นที่จงรักภักดีของ BEAUTY ยอมตัดใจขายหุ้นออกมาแล้ว
แต่ขายให้ใคร? ใครซื้อ? เชื่อว่าหลายคนคงอยากรู้ และน่าจะมีความชัดเจนเกิดขึ้นในอีกไม่ช้า
ปรากฏการณ์ที่เกิดขึ้นครั้งนี้ จะถือเป็นการพลิกลิ้นอีกครั้งของนายสุวินหรือไม่? หลังก่อนหน้านี้เคยแสดงฝีมือมาแล้วตอนขายหุ้นครั้งล่าสุดของตนและภรรยา
จากนี้ไป หุ้น BEAUTY รวมถึงพฤติกรรมต่าง ๆ คงถูกหยิบยกมาพูดถึงเป็นประเด็นมากขึ้น ที่แน่ ๆ ต้องจับตาการประชุมบอร์ดวันนี้ (9 ก.ค.) ว่าจะมีมติเช่นไร
โดยเฉพาะเมื่อไม่มีความชัดเจนสักเรื่อง ไม่ว่าจะเป็นจำนวนหุ้น ราคา และวงเงินในการซื้อหุ้นคืน หรือแม้กระทั่งยังไม่รู้เลยว่าบอร์ดจะอนุมัติหรือไม่ แต่ราคาหุ้นก็ปรับตัวขึ้นมาตอบรับเป็นที่เรียบร้อยแล้ว